Pi Biak Sung A Thihnak Kong Ah Thantlang Doctor Te Nih An Hlop Duh Lo Tiah ChungkharAn Lungfak – The Chinlung Post\nThantlang sii-inn ah i thlop ding in Mizoram Thekte khua in an ratpi mi Pi Biak Sung, kum 70 cu quarantine a luhnak in a chuah a thaizing December 15 chun ah a thi i quarantine a um lio ah siibawipi\nDr. Tun Pwar nih a thlop duh lo tiin chungkhar an lung a fak.Hi kong ah Pi Biak Sung i chungkhat Thantlang um Pi Khual Dim nih “Kan Pi hi a lung le a kal le a thluak lei dam lo in a zual ngai. Mizoram COVID rai ruang ah Aizawl lei ah kalpi awk a that lo ca ah Thantlang sii-inn ah an van ratpi.\nLampi zong ah keimah nih ka va don i thi in a luak. Ramdang mi an si ti in quarantine ah chiah a si. Cutluk i mizaw a si ko mi cu quarantine ni hleili a um chung ah siibawipi Dr. Tun Pwar nih a thlop duh lo, i a zoh lo. Cucaah a chuah thaizing ah Dr. Hmuh Thang sin ah kan kalpi i thlop manh lo in a kan liamtak. Dr. Tun Pwar nih hin kan pi quarantine a um lio ah hin a thlop awk a si.\nA thlop duh lo mi cung ah kan lung a faktuk, ngaihthiam a kan hal lo ahcun aa tlak ning in taza ka cuai lai,” tiah The Hakha Times ah a chim.Pi Khual Dim nih a chim ning ah cun, “Quarantine a luhka ah a thi le a zun an check mi lawng a si. Sibawipi Dr. Tun Pwar nih a zoh lo. Quarantine a chuah lai zan thum chung lebang cu a it kho lo. Lian Lian pa sin kan phanh pi a thih ah Lian Lian pa zong nih ‘A thi baan in pei nan van ratpi cu’ a ka ti,” tiah a chimchap.\nPi Biak Sung quarantine a um chung ah na zoh maw? tiah The Hakha Times nih hal mi a lehnak ah “Keimah nih a tlawmbik voi hnih ka zoh. Hihi Thantlang COVID Committee nih a phung ning in kan tawlrel mi a si. COVID Committee ah hin khuami upa zong an i tel ko. An chuah hnu ah sii hi thleng in sii dang zong ding sehlaw hngalh a si lo.\nHi bantuk lungzawtnak cu zeitik caan poh ah ruah lopi in thih khawh a si,” tiah The Hakha Times ah a chim.Sibawi dang nih an zoh maw ti mi kong ah Pi Khual Dim nih “Dr. Ly Ly nih ‘Voi hnih ka va zoh. Rian hi sii-inn mizaw le quarantaine lei ti in kan i then hna’ a ka ti,” tiah a chim. Hi kong ah Dr. Van Lian Hum nih “Hi kong he pehtlai cun kei cu ka theih mi a um lo. Siibawipi Dr. Tun Pwar nih a theih lai, amah hal ulaw a tha,” tiah The Hakha Times ah a chim.\nChungkhar lei in Pi Khual Dim nih “Ramdang in mizaw zual lampi hmanh ah thi in a luak mi kha ni 14 chung quarantine ah thlopbul lo in an chiah i quarantine chuah a za ti in an chuah mi hi cu, kan lung a faktuk. Dr. Tun Pwar hi kanmah chung lawng si lo in Lai miphun an kan neek hrimhrim bia a si. A rian cung ah a mawhbak.\nNgaihthiam a kan hal lo ahcun taza ka cuai hrimhrim lai,” tiah The Hakha Times ah a chim.Pi Biak Sung ruak hi Mizoram an khua Thekte ah an tlunpi i December 15 zan ah Zaangtlang khua in Tio tan in an khua leiah Zaangtlang khuami nih an kalpi.\nLOH TLAU BAK SI CANG, DONALD TRUMP CAAH THAWNGCHIA ACHUAK HOI